Յոթնտերևուկ

Յոթնտերևուկ (), վարդազգիների ընտանիքից է։ Բազմամյա խոտաբույս է, կարճ կոճղարմատով, որտեղից աճում են բազմաթիվ հավելյալ արմատներ։ Ծաղիկներն ունեն չորս դեղին թերթիկներ, ծաղկում են հունիս - սեպտեմբեր ամիսներին, պտուղները գորշագույն են և հիշեցնում են կնճռոտած ընկույզիկներ։ Յոթնտերևուկը հանդիպում է անտառային գոտիներում և անտառատափաստանային վայրերում։ Աճում է ավազոտ և տորֆոտ հողերում։ Բուժական նպատակով օգտագործվում են հատկապես տորֆային ճահիճներից հավաքած յոթնտերևուկներ։ Բուժական նշանակություն ունի բույսի կոճղարմատը։ Այն կարելի է հավաքել բույսի ծաղկման շրջանում։ Բահով հանված կոճղարմատներից, ձեռքով թափահարելով, հեռացվում են հողի մնացորդները և չորացվում բացօթյա կամ քամահարվող տեղում և չորանոցներում։

Քիմիական կազմը 
Պարունակում է դաբաղող նյութեր (որոնք ապահովում են բույսի հիմնական բուժական ազդեցությունը), եթերայուղ, ֆլավոնոիդներ, թթուներ, գլիկոզիդ, մոմ, խեժ։

Բուժական ազդեցությունը 
Ունի դաբաղող, հակաբորբոքային, հյուսվածքների վերականգնումը խթանող ազդեցություններ։ Յոթնտերևուկի կոճղարմատի եփուկը կիրառվում է Էնտերիդների, էնտերոկոլիտների, լուծով ընթացող տարբեր [հիվանդությունների, բերանի և կոկորդի ողողումների, այրվածքների, էկզեմաների, թութքի, մաշկի բորբոքային հիվանդությունների դեպքում։

Աղբյուր 
 Է. Գ. Ղուկասյան - Բուժում դեղաբույսերով։ Երևան։ «Նարեկացի» 1992 թվական էջ 87

Դեղաբույսեր
Մեղրատու բույսեր
Ինսեկտիցիդներ